ประกาศธนาคารแห่งประเทศไทยที่ สนช. ๕/๒๕๖๑เรื่องหลักเกณฑ์ วิธีการ และเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับ[๑] ๑. เหตุผลในการออกประกาศเพื่อประโยชน์ในการกำกับดูแลบริการการชำระเงินให้มีความมั่นคงปลอดภัยน่าเชื่อถือและมีประสิทธิภาพโดยกำหนดรูปแบบการกำกับดูแลบริการการชำระเงินภายใต้การกำกับออกเป็น ๒ ระดับ ได้แก่๑)การให้บริการการชำระเงินภายใต้การกำกับที่ต้องได้รับการอนุญาตจากรัฐมนตรีว่าการกระทรวงการคลังโดยคำแนะนำของธนาคารแห่งประเทศไทยและ ๒) การให้บริการการชำระเงินภายใต้การกำกับที่ต้องได้รับการขึ้นทะเบียนจากธนาคารแห่งประเทศไทยธนาคารแห่งประเทศไทยจึงเห็นสมควรกำหนดหลักเกณฑ์ วิธีการและเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับทั้งนี้ ธนาคารแห่งประเทศไทยจะเริ่มเก็บค่าธรรมเนียมสำหรับผู้ประสงค์จะประกอบธุรกิจที่ยื่นขอใบอนุญาตตั้งแต่ปี๒๕๖๒โดยธนาคารแห่งประเทศไทยจะดำเนินการประกาศกำหนดอัตราค่าธรรมเนียมที่จะเรียกเก็บต่อไป๒. อำนาจตามกฎหมายอาศัยอำนาจตามความในมาตรา ๑๗ และมาตรา ๑๘แห่งพระราชบัญญัติระบบการชำระเงิน พ.ศ. ๒๕๖๐ ธนาคารแห่งประเทศไทยกำหนดหลักเกณฑ์วิธีการและเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับตามความในประกาศฉบับนี้๓. ขอบเขตการบังคับใช้ประกาศฉบับนี้ให้ใช้บังคับกับผู้ประสงค์จะประกอบธุรกิจบริการการชำระเงินภายใต้การกำกับและผู้ประกอบธุรกิจบริการการชำระเงินภายใต้การกำกับตามกฎหมายว่าด้วยระบบการชำระเงิน๔. เนื้อหา๔.๑ นิยามในประกาศฉบับนี้ผู้ประกอบธุรกิจบริการการชำระเงินภายใต้การกำกับ หมายความว่า ผู้ประกอบธุรกิจที่ได้รับอนุญาตหรือขึ้นทะเบียนให้ประกอบธุรกิจบริการการชำระเงินภายใต้การกำกับตามกฎหมายว่าด้วยระบบการชำระเงินสถาบันการเงิน หมายความว่าสถาบันการเงินตามกฎหมายว่าด้วยธุรกิจสถาบันการเงินสถาบันการเงินเฉพาะกิจ หมายความว่าสถาบันการเงินเฉพาะกิจตามกฎหมายว่าด้วยธุรกิจสถาบันการเงินรัฐวิสาหกิจ หมายความว่า รัฐวิสาหกิจที่มีกฎหมายเฉพาะจัดตั้งขึ้นผู้ซึ่งมีอำนาจจัดการ หมายความว่า(๑) ผู้จัดการ รองผู้จัดการหรือผู้ซึ่งมีตำแหน่งเทียบเท่าที่เรียกชื่ออย่างอื่น(๒)บุคคลที่ตามพฤติการณ์มีอำนาจควบคุมหรือครอบงำผู้จัดการหรือกรรมการหรือการจัดการของผู้ประกอบธุรกิจบริการการชำระเงินภายใต้การกำกับให้ปฏิบัติตามคำสั่งของตนในการกำหนดนโยบายหรือการดำเนินงานของผู้ประกอบธุรกิจบริการการชำระเงินภายใต้การกำกับธปท. หมายความว่าธนาคารแห่งประเทศไทยตามกฎหมายว่าด้วยธนาคารแห่งประเทศไทยรัฐมนตรี หมายความว่า รัฐมนตรีว่าการกระทรวงการคลัง๔.๒ หลักเกณฑ์ วิธีการ และเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับ แบ่งออกเป็น ๒ระดับดังนี้(๑)การให้บริการการชำระเงินภายใต้การกำกับที่ต้องได้รับการอนุญาตจากรัฐมนตรีโดยคำแนะนำของธปท.(๒) การให้บริการการชำระเงินภายใต้การกำกับที่ต้องได้รับการขึ้นทะเบียนจากธปท. ทั้งนี้การยื่นขออนุญาตหรือขอขึ้นทะเบียน มีหลักเกณฑ์ วิธีการและเงื่อนไข ดังต่อไปนี้๔.๒.๑ หลักเกณฑ์การยื่นขออนุญาตประกอบธุรกิจบริการการชำระเงินภายใต้การกำกับ(๑)[๒] ผู้ประสงค์จะประกอบธุรกิจบริการการชำระเงินภายใต้การกำกับ ต้องมีคุณสมบัติดังนี้(๑.๑) เป็นนิติบุคคลประเภท(๑.๑.๑) บริษัทจำกัดหรือบริษัทมหาชนจำกัด ซึ่งจดทะเบียนในประเทศไทยและมีวัตถุประสงค์เกี่ยวกับการประกอบธุรกิจบริการการชำระเงินหรือ(๑.๑.๒) สถาบันการเงิน หรือ(๑.๑.๓) ธนาคารพาณิชย์ต่างประเทศที่ได้รับอนุญาตให้จัดตั้งสาขาเพื่อประกอบธุรกิจธนาคารพาณิชย์ในประเทศไทยและจะประกอบธุรกิจบริการการชำระเงินโดยสาขาของธนาคารพาณิชย์ต่างประเทศดังกล่าวซึ่งเป็นสถาบันการเงินตามกฎหมายว่าด้วยธุรกิจสถาบันการเงินหรือ(๑.๑.๔) สถาบันการเงินเฉพาะกิจหรือ(๑.๑.๕) รัฐวิสาหกิจ(๑.๒) มีทุนจดทะเบียนซึ่งชำระแล้ว ในแต่ละประเภทธุรกิจดังนี้(๑.๒.๑) การให้บริการเงินอิเล็กทรอนิกส์ไม่ต่ำกว่า ๑๐๐ ล้านบาท(๑.๒.๒) การให้บริการรับชำระเงินด้วยวิธีการทางอิเล็กทรอนิกส์ได้แก่(ก) การให้บริการแก่ผู้รับบัตร (Acquiring) ไม่ต่ำกว่า๕๐ ล้านบาท(ข)การให้บริการสนับสนุนบริการแก่ผู้รับบัตร (Payment Facilitating) ไม่ต่ำกว่า ๑๐ ล้านบาท(ค)การให้บริการรับชำระเงินแทน ไม่ต่ำกว่า ๑๐ ล้านบาท(๑.๒.๓) การให้บริการโอนเงินด้วยวิธีการทางอิเล็กทรอนิกส์ไม่ต่ำกว่า ๑๐ ล้านบาทผู้ประสงค์จะประกอบธุรกิจบริการการชำระเงินภายใต้การกำกับมากกว่า๑ ประเภทธุรกิจการให้บริการ ต้องมีทุนจดทะเบียนซึ่งชำระแล้วไม่ต่ำกว่าจำนวนทุนจดทะเบียนซึ่งชำระแล้วของประเภทธุรกิจการให้บริการที่กำหนดไว้สูงสุด(๑.๓) มีฐานะทางการเงินและการดำเนินงานที่มั่นคง ที่แสดงให้เห็นว่าสามารถดำเนินธุรกิจและให้บริการได้อย่างต่อเนื่องและไม่มีความเสี่ยงที่อาจก่อให้เกิดความเสียหายต่อผู้ใช้บริการ เช่น ฐานะและผลการดำเนินงานที่ผ่านมาส่วนของผู้ถือหุ้น แหล่งที่มาของเงินทุนและแผนการประกอบธุรกิจสำหรับระยะเวลา ๓ ปีซึ่งมีรายละเอียดที่รวมถึงประมาณการรายได้ค่าใช้จ่าย และงบลงทุน(๑.๔) ต้องไม่เคยถูกสั่งระงับการดำเนินงานทั้งหมดหรือแต่บางส่วนเป็นการชั่วคราวหรือไม่เคยถูกเพิกถอนการอนุญาตหรือการขึ้นทะเบียนตามกฎหมายว่าด้วยระบบการชำระเงิน(๑.๕) ต้องไม่เคยต้องคำพิพากษาหรือคำสั่งของศาลให้ทรัพย์สินตกเป็นของแผ่นดิน หรือไม่เคยต้องคำพิพากษาถึงที่สุดว่ากระทำความผิดฐานฟอกเงินตามกฎหมายว่าด้วยการป้องกันและปราบปรามการฟอกเงินหรือไม่เคยเป็นบุคคลที่ถูกกำหนดให้เป็นผู้ที่มีการกระทำอันเป็นการก่อการร้ายหรือไม่เคยต้องคำพิพากษาถึงที่สุดว่ากระทำความผิดฐานสนับสนุนทางการเงินแก่การก่อการร้ายตามกฎหมายว่าด้วยการป้องกันและปราบปรามการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูง(๑.๖) มีกรรมการหรือผู้ซึ่งมีอำนาจจัดการซึ่งมีลักษณะดังนี้(๑.๖.๑) มีอายุไม่ต่ำกว่า ๒๐ ปีบริบูรณ์(๑.๖.๒) มีคุณสมบัติและไม่มีลักษณะต้องห้ามตามที่กำหนดไว้ในมาตรา๑๘ ประกอบกับมาตรา ๑๔ แห่งพระราชบัญญัติระบบการชำระเงิน พ.ศ. ๒๕๖๐(๑.๗) มีกรรมการอย่างน้อย ๑ คนซึ่งมีสัญชาติไทยและมีภูมิลำเนาอยู่ในประเทศไทยสำหรับนิติบุคคลตามข้อ(๑.๑.๒) - (๑.๑.๕) ให้ได้รับยกเว้นไม่ต้องปฏิบัติตามหลักเกณฑ์ข้อ(๑.๒) ข้อ (๑.๓) และข้อ (๑.๗)(๒) ให้ผู้ประสงค์จะประกอบธุรกิจบริการการชำระเงินภายใต้การกำกับยื่นแบบการขออนุญาตพร้อมเอกสารหลักฐาน ตามแบบแนบท้ายประกาศนี้ (เอกสารแนบ ๑) ต่อ ธปท.ทั้งนี้กรณีที่ผู้ประสงค์จะประกอบธุรกิจบริการการชำระเงินภายใต้การกำกับมากกว่า ๑ประเภทธุรกิจ สามารถยื่นแบบการขออนุญาตพร้อมเอกสารหลักฐานตามที่กำหนดในคราวเดียวกันได้๔.๒.๒ หลักเกณฑ์การยื่นขอขึ้นทะเบียนประกอบธุรกิจบริการการชำระเงินภายใต้การกำกับ(๑)[๓] ผู้ประสงค์จะประกอบธุรกิจบริการการชำระเงินภายใต้การกำกับต้องมีคุณสมบัติดังนี้(๑.๑) เป็นนิติบุคคลประเภท(๑.๑.๑) บริษัทจำกัดหรือบริษัทมหาชนจำกัด ซึ่งจดทะเบียนในประเทศไทยและมีวัตถุประสงค์เกี่ยวกับการประกอบธุรกิจบริการการชำระเงินหรือ(๑.๑.๒) สถาบันการเงิน หรือ(๑.๑.๓) ธนาคารพาณิชย์ต่างประเทศที่ได้รับอนุญาตให้จัดตั้งสาขาเพื่อประกอบธุรกิจธนาคารพาณิชย์ในประเทศไทยและจะประกอบธุรกิจบริการการชำระเงินโดยสาขาของธนาคารพาณิชย์ต่างประเทศดังกล่าวซึ่งเป็นสถาบันการเงินตามกฎหมายว่าด้วยธุรกิจสถาบันการเงินหรือ(๑.๑.๔) สถาบันการเงินเฉพาะกิจหรือ(๑.๑.๕) รัฐวิสาหกิจ(๑.๒) มีฐานะทางการเงินและการดำเนินงานที่มั่นคงที่แสดงให้เห็นว่าสามารถดำเนินธุรกิจและให้บริการได้อย่างต่อเนื่องและไม่มีความเสี่ยงที่อาจก่อให้เกิดความเสียหายต่อผู้ใช้บริการ เช่น ฐานะและผลการดำเนินงานที่ผ่านมาส่วนของผู้ถือหุ้น แหล่งที่มาของเงินทุน และแผนการประกอบธุรกิจสำหรับระยะเวลา ๓ ปีซึ่งมีรายละเอียดที่รวมถึงประมาณการรายได้ ค่าใช้จ่าย และงบลงทุน(๑.๓) ต้องไม่เคยถูกสั่งระงับการดำเนินกิจการทั้งหมดหรือแต่บางส่วนเป็นการชั่วคราวหรือไม่เคยถูกเพิกถอนการอนุญาตหรือการขึ้นทะเบียนตามกฎหมายว่าด้วยระบบการชำระเงิน(๑.๔) ต้องไม่เคยต้องคำพิพากษาหรือคำสั่งของศาลให้ทรัพย์สินตกเป็นของแผ่นดิน หรือไม่เคยต้องคำพิพากษาถึงที่สุดว่ากระทำความผิดฐานฟอกเงินตามกฎหมายว่าด้วยการป้องกันและปราบปรามการฟอกเงินหรือไม่เคยเป็นบุคคลที่ถูกกำหนดให้เป็นผู้ที่มีการกระทำอันเป็นการก่อการร้ายหรือไม่เคยต้องคำพิพากษาถึงที่สุดว่ากระทำความผิดฐานสนับสนุนทางการเงินแก่การก่อการร้ายตามกฎหมายว่าด้วยการป้องกันและปราบปรามการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูง(๑.๕) มีกรรมการหรือผู้ซึ่งมีอำนาจจัดการซึ่งมีลักษณะดังนี้(๑.๕.๑) มีอายุไม่ต่ำกว่า ๒๐ปีบริบูรณ์(๑.๕.๒) มีคุณสมบัติและไม่มีลักษณะต้องห้ามตามที่กำหนดไว้ในมาตรา๑๘ ประกอบกับมาตรา ๑๔ แห่งพระราชบัญญัติระบบการชำระเงิน พ.ศ. ๒๕๖๐(๑.๖) มีกรรมการอย่างน้อย ๑ คนซึ่งมีสัญชาติไทยและมีภูมิลำเนาอยู่ในประเทศไทยสำหรับนิติบุคคลตามข้อ(๑.๑.๒) - (๑.๑.๕) ให้ได้รับยกเว้นไม่ต้องปฏิบัติตามหลักเกณฑ์ในข้อ(๑.๒) และข้อ (๑.๖)(๒) ให้ผู้ประสงค์จะประกอบธุรกิจบริการการชำระเงินภายใต้การกำกับยื่นแบบการขอขึ้นทะเบียน พร้อมเอกสารหลักฐานตามแบบแนบท้ายประกาศนี้ (เอกสารแนบ ๒) ต่อ ธปท.ทั้งนี้กรณีที่ผู้ประสงค์จะประกอบธุรกิจบริการการชำระเงินภายใต้การกำกับมากกว่า ๑ ประเภทธุรกิจสามารถยื่นแบบการขอขึ้นทะเบียน พร้อมเอกสารหลักฐานตามที่กำหนดในคราวเดียวกันได้๔.๓ การพิจารณาคำขออนุญาตหรือคำขอขึ้นทะเบียน(๑) ธปท.จะพิจารณาคำขออนุญาตหรือคำขอขึ้นทะเบียนและจะเสนอรัฐมนตรีเพื่อพิจารณาออกใบอนุญาตภายใน๖๐ วันทำการนับแต่วันที่ได้รับคำขอและเอกสารหลักฐานถูกต้องครบถ้วน หรือ ธปท.จะพิจารณาออกใบขึ้นทะเบียนภายใน ๓๐วันทำการนับแต่วันที่ได้รับคำขอและเอกสารหลักฐานถูกต้องครบถ้วน แล้วแต่กรณี ทั้งนี้ ธปท.มีอำนาจพิจารณาและวินิจฉัยชี้ขาดปัญหาที่เกี่ยวข้องกับหลักเกณฑ์ตามประกาศนี้และมีอำนาจเรียกหลักฐานและเอกสารใด ๆ จากผู้ประสงค์จะประกอบธุรกิจเพิ่มเติมจากที่กำหนดไว้ในประกาศนี้เพื่อประกอบการพิจารณาได้(๒) รัฐมนตรี หรือ ธปท.จะกำหนดเงื่อนไขอื่นใดเพิ่มเติมประกอบการอนุญาตหรือขึ้นทะเบียนตามที่เห็นสมควรด้วยก็ได้(๓) หาก ธปท. ตรวจสอบภายหลังพบว่า ข้อมูลและเอกสารหลักฐานที่ผู้ประสงค์จะประกอบธุรกิจได้ยื่นไว้ในการขออนุญาตหรือขึ้นทะเบียนไม่ตรงตามความเป็นจริงหรือไม่ปฏิบัติตามเงื่อนไขที่ได้กำหนดไว้ในการอนุญาตหรือขึ้นทะเบียน ธปท.อาจสั่งให้แก้ไขหรือสั่งระงับการดำเนินงานทั้งหมดหรือแต่บางส่วนเป็นการชั่วคราวหรืออาจเสนอให้รัฐมนตรีพิจารณาเพิกถอนการอนุญาต หรือ ธปท.อาจมีคำสั่งเพิกถอนการขึ้นทะเบียน แล้วแต่กรณี๔.๔ กรณีใบอนุญาตหรือใบขึ้นทะเบียนสูญหาย ถูกทำลายหรือชำรุดเสียหายในสาระสำคัญผู้ประกอบธุรกิจบริการการชำ ระเงินภายใต้การกำ กับต้องยื่นคำขอรับใบแทนพร้อมเอกสารหลักฐานตามแบบที่ ธปท. กำหนดในเอกสารแนบท้ายประกาศนี้(เอกสารแนบ ๓) ต่อ ธปท. ภายใน ๓๐ วันนับตั้งแต่วันที่ทราบถึงการสูญหาย การถูกทำลายหรือการชำรุดเสียหาย แล้วแต่กรณี ทั้งนี้ธปท. จะพิจารณาเสนอรัฐมนตรีเพื่อออกใบแทนใบอนุญาตหรือ ธปท. จะออกใบแทนใบขึ้นทะเบียนแล้วแต่กรณี โดยจะดำเนินการออกใบแทนภายใน ๔๕วันทำการนับแต่วันที่ได้รับคำขอและเอกสารถูกต้องครบถ้วน๕. บทเฉพาะกาลผู้ซึ่งประกอบกิจการบริการการชำระเงินภายใต้การกำกับอยู่ในวันที่ประกาศนี้มีผลใช้บังคับหากมีทุนจดทะเบียนซึ่งชำระแล้วไม่เป็นไปตามหลักเกณฑ์ที่กำหนดในข้อ๔.๒.๑ (๑.๒) หรือในกรณีมีเหตุจำเป็นซึ่งไม่สามารถดำเนินการให้มีกรรมการตามหลักเกณฑ์ที่กำหนดในข้อ๔.๒.๑ (๑.๗) หรือข้อ ๔.๒.๒ (๑.๖) ได้ในวันที่ยื่นคำขออนุญาตหรือขอขึ้นทะเบียนรัฐมนตรี หรือ ธปท. อาจพิจารณาอนุญาตหรือขึ้นทะเบียนให้ได้ แล้วแต่กรณี ทั้งนี้ ผู้ซึ่งประกอบกิจการดังกล่าวต้องดำเนินการดังต่อไปนี้๕.๑ หากทุนจดทะเบียนซึ่งชำระแล้วต่ำกว่าหลักเกณฑ์ที่กำหนดไว้ในข้อ ๔.๒.๑(๑.๒) ให้ดำเนินการเพิ่มทุนจดทะเบียนซึ่งชำระแล้ว ให้แล้วเสร็จภายใน ๑ปีนับแต่วันที่ได้รับอนุญาตโดยให้ยื่นแผนการเพิ่มทุนจดทะเบียนซึ่งชำระแล้วมาพร้อมกับการยื่นคำขออนุญาตด้วย๕.๒ในกรณีมีเหตุจำเป็นซึ่งทำให้ผู้ซึ่งประกอบกิจการไม่สามารถดำเนินการให้มีกรรมการอย่างน้อย๑ คน ซึ่งมีสัญชาติไทยและมีภูมิลำเนาอยู่ในประเทศไทยตามข้อ ๔.๒.๑ (๑.๗) หรือข้อ ๔.๒.๒(๑.๖) แล้วแต่กรณี ให้ดำเนินการให้เป็นไปตามหลักเกณฑ์ดังกล่าวภายใน ๖๐วันนับแต่วันที่ได้รับอนุญาตหรือขึ้นทะเบียน แล้วแต่กรณี๖. วันเริ่มต้นบังคับใช้ประกาศนี้ให้ใช้บังคับตั้งแต่วันที่ ๑๖ เมษายน ๒๕๖๑ เป็นต้นไปประกาศ ณ วันที่ ๑๖ เมษายน พ.ศ. ๒๕๖๑ฤชุกร สิริโยธินรองผู้ว่าการ ด้านเสถียรภาพสถาบันการเงินผู้ว่าการแทนธนาคารแห่งประเทศไทย[เอกสารแนบท้าย]๑. แบบการขออนุญาตการประกอบธุรกิจบริการการชำระเงินภายใต้การกำกับ (เอกสารแนบ ๑)๒. แบบหนังสือรับรองคุณสมบัติผู้ได้รับการแต่งตั้งให้ดำรงตำแหน่งกรรมการหรือผู้ซึ่งมีอำนาจจัดการของผู้ประสงค์จะประกอบธุรกิจบริการการชำระเงินภายใต้การกำกับหรือผู้ประกอบธุรกิจบริการการชำระเงินภายใต้การกำกับ(เอกสารแนบ ๑.๑)๓. รายละเอียดเพิ่มเติมเฉพาะสำหรับการให้บริการเงินอิเล็กทรอนิกส์ (e - Money)(เอกสารแนบ ๑.๒)๔. แบบการขอขึ้นทะเบียนการประกอบธุรกิจบริการการชำระเงินภายใต้การกำกับ(เอกสารแนบ ๒)๕. แบบหนังสือรับรองคุณสมบัติผู้ได้รับการแต่งตั้งให้ดำรงตำแหน่งกรรมการหรือผู้ซึ่งมีอำนาจจัดการของผู้ประสงค์จะประกอบธุรกิจบริการการชำระเงินภายใต้การกำกับหรือผู้ประกอบธุรกิจบริการการชำระเงินภายใต้การกำกับ(เอกสารแนบ ๒.๑)๖. รายละเอียดเพิ่มเติมเฉพาะสำหรับการให้บริการเงินอิเล็กทรอนิกส์ (e - Money) (เอกสารแนบ ๒.๒)๗. แบบการขอรับใบแทนกรณีที่ใบขึ้นทะเบียน หรือใบอนุญาตการประกอบธุรกิจบริการการชำระเงินภายใต้การกำกับสูญหาย ถูกทำลายหรือชำรุดเสียหายในสาระสำคัญ (เอกสารแนบ ๓)(ดูข้อมูลจากภาพกฎหมาย) ประกาศธนาคารแห่งประเทศไทยที่ สนช. ๑๗/๒๕๖๑ เรื่อง หลักเกณฑ์ วิธีการ และเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับ(ฉบับที่ ๒)[๔]๖. วันเริ่มต้นบังคับใช้ประกาศนี้ให้ใช้บังคับตั้งแต่วันที่๑๐ กันยายน ๒๕๖๑ เป็นต้นไปพิมพ์มาดา/จัดทำ๑๑ มกราคม ๒๕๖๒[๑] ราชกิจจานุเบกษาเล่ม ๑๓๕/ตอนพิเศษ ๘๖ ง/หน้า ๔๑/๑๗ เมษายน ๒๕๖๑[๒] ข้อ๔.๒.๑ (๑) แก้ไขเพิ่มเติมโดยประกาศธนาคารแห่งประเทศไทย ที่ สนช. ๑๗/๒๕๖๑ เรื่อง หลักเกณฑ์วิธีการ และเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับ(ฉบับที่ ๒)[๓] ข้อ ๔.๒.๒(๑) แก้ไขเพิ่มเติมโดยประกาศธนาคารแห่งประเทศไทย ที่ สนช. ๑๗/๒๕๖๑ เรื่อง หลักเกณฑ์วิธีการ และเงื่อนไขการขออนุญาตและการขอขึ้นทะเบียนการประกอบธุรกิจบริการการชำระเงินภายใต้การกำกับ(ฉบับที่ ๒)[๔] ราชกิจจานุเบกษาเล่ม ๑๓๕/ตอนพิเศษ ๒๒๔ ง/หน้า ๑๖/๑๓ กันยายน ๒๕๖๑